Diari Oficial de la Generalitat Valenciana


Sumari del DOGV 7773, del 03-05-2016 (2016/3030)

DECRET 52/2016, de 29 d'abril, del Consell de la Generalitat, pel qual s'aprova l'oferta d'ocupació pública de personal docent no universitari dependent de la Conselleria d'Educació, Investigació, Cultura i Esport de la Generalitat per a l'any 2016.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7773

Data del DOGV
:   03-05-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/3030


Data del document
:   29-04-2016

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * concurs administratiu

DECRET 52/2016, de 29 d'abril, del Consell de la Generalitat, pel qual s'aprova l'oferta d'ocupació pública de personal docent no universitari dependent de la Conselleria d'Educació, Investigació, Cultura i Esport de la Generalitat per a l'any 2016. [2016/3030]  
L'article 32 de la Llei 11/2015, de 29 de desembre, de Pressupostos de la Generalitat per a l'exercici 2016 (DOCV 7689, 31.12.2015), estableix que:  
«1. Al llarg de l'exercici 2016 únicament es podrà procedir, en l'àmbit subjectiu delimitat en l'article 23 d'aquesta llei, a excepció de les societats mercantils de la Generalitat, entitats públiques empresarials de la Generalitat, les fundacions del sector públic de la Generalitat i consorcis adscrits a la Generalitat sempre que els seus actes estiguen subjectes directament o indirectament al poder de decisió d'aquesta, que es regiran pel que disposa la disposició addicional vint-i-una d'aquesta llei, i de les institucions a què es refereix l'article 20.3 de l'Estatut d'Autonomia de la Comunitat, a la incorporació de nou personal, amb subjecció als límits i els requisits establits en els apartats següents, excepte la que puga derivar-se de l'execució de processos selectius corresponents a ofertes d'ocupació pública d'exercicis anteriors. Aquesta limitació afecta les places sotmeses als processos de consolidació d'ocupació pública previstos en la disposició transitòria quarta del Text Refós de la Llei de l'Estatut Bàsic de l'Empleat Públic.  
2. Respectant, en tot cas, les disponibilitats pressupostàries del capítol I dels pressupostos de despeses corresponents, en els sectors o funcions següents la taxa de reposició es fixarà fins a un màxim del 100 per cent:  
a) Administració educativa, en matèria d'educació no universitària, en relació amb la determinació del nombre de places per a l'accés als cossos de funcionaris docents».  
En relació amb això, l'article 20 de la Llei 48/2015, de 29 d'octubre, de Pressupostos Generals de l'Estat per a l'any 2016 (BOE 260, 30.10.2014), estableix:  
«U. 1. Al llarg de l'exercici 2016 únicament es podrà procedir, en el sector públic delimitat en l'article anterior, a excepció de les societats mercantils públiques i entitats públiques empresarials, fundacions del sector públic i consorcis participats majoritàriament per les administracions i organismes que integren el sector públic, que es regiran pel que disposen les disposicions addicionals tretze, catorze i quinze, respectivament, d'aquesta llei, i dels òrgans constitucionals de l'Estat, a la incorporació de nou personal, excepte la que puga derivar-se de l'execució de processos selectius corresponents a ofertes d'ocupació pública d'exercicis anteriors o de places de militars de tropa i marineria professional necessàries per a aconseguir els efectius fixats en la disposició addicional dotze.  
  
La limitació continguda en el paràgraf anterior afecta les places incurses en els processos de consolidació d'ocupació previstos en la disposició transitòria quarta de l'Estatut Bàsic de l'Empleat Públic.  
2. Respectant, en tot cas, les disponibilitats pressupostàries del capítol I dels pressupostos de despeses corresponents, en els sectors i administracions següents la taxa de reposició és fixarà fins a un màxim del 100 per cent: A) A les administracions públiques amb competències educatives per al desplegament de la Llei Orgànica 2/2006, de 3 de maig, d'Educació, en relació amb la determinació del nombre de places per a l'accés als cossos de funcionaris docents. (...)  
  
3. Per a calcular la taxa de reposició d'efectius, el percentatge màxim a què es refereix l'apartat anterior s'aplicarà sobre la diferència resultant entre el nombre d'empleats fixos que, durant l'exercici pressupostari de 2015, van deixar de prestar serveis en cada un dels sectors, àmbits, cossos o categories previstos en l'apartat anterior i el nombre d'empleats fixos que s'hagen incorporat en aquests en l'exercici mencionat, per qualsevol causa, excepte els procedents d'ofertes d'ocupació pública, o reingressat des de situacions que no comporten la reserva de llocs de treball. A aquest efecte, es computaran els cessaments en la prestació de serveis per jubilació, retir, defunció, renúncia, declaració en situació d'excedència sense reserva de lloc de treball, pèrdua de la condició de funcionari de carrera o l'extinció del contracte de treball o en qualsevol altra situació administrativa que no supose la reserva de lloc de treball o la percepció de retribucions a càrrec de l'Administració en què se cessa.  
  
No computaran dins del límit màxim de places derivat de la taxa de reposició d'efectius aquelles places que es convoquen per a la seua provisió per mitjà de processos de promoció interna.»  
L'article 46.2 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, disposa que, aprovada l'oferta d'ocupació pública, es convocaran, en el termini màxim fixat en aquesta, els procediments selectius corresponents per a la cobertura de les vacants incloses i fins a un deu per cent addicional. En l'Administració de la Generalitat, l'execució de l'oferta d'ocupació pública haurà de desenvolupar-se dins del termini improrrogable de dos anys.  
  
L'article 3 del Reglament d'ingrés, accessos i adquisició de noves especialitats en els cossos docents, aprovat pel Reial Decret 276/2007, de 23 de febrer (BOE 2 de març), estableix com a condició la publicació de l'oferta d'ocupació docent prèvia a la realització de les convocatòries per a la provisió de les places vacants autoritzades en les dites ofertes d'ocupació.  
En virtut d'això, en compliment de l'article 32 de la Llei 11/2015, de 29 de desembre, de Pressupostos de la Generalitat per a l'exercici 2016 (DOCV 7689, 31.12.2015), en relació amb l'article 46.2 de la Llei 10/2010, de 9 de juliol, de la Generalitat, d'ordenació i gestió de la funció pública valenciana; l'article 4 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i el que preveu la Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, a proposta del conseller d'Educació, Investigació, Cultura i Esport, prèvia negociació amb els sindicats de l'ensenyament representats en la Mesa Sectorial, una vegada emés informe per la Conselleria d'Hisenda i Model Econòmic, i amb la deliberació prèvia del Consell, en la reunió del dia 29 d'abril de 2016,  
  
  
  
DECRETE  
  
Article 1. Aprovació de l'oferta d'ocupació pública  
S'aprova l'oferta d'ocupació pública de personal docent no universitari per a l'any 2016 en els termes que s'estableixen en el present decret.  
  
Article 2. Reserva per a persones amb diversitat funcional  
De conformitat amb l'article 55 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, s'estableix la reserva d'una quota del set per cent (7 %) de les vacants d'ingrés per a ser cobertes entre persones amb un grau de diversitat funcional igual o superior al trenta-tres per cent (33 %), sempre que superen les proves selectives. A aquests efectes, es consideraran persones amb diversitat funcional, les definides en els apartats 1 i 2 de l'article 4 del Text Refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre. Haurà de garantir-se que les persones aspirants amb diversitat funcional puguen participar en els processos selectius en igualtat de condicions que la resta d'aspirants, sempre que puguen acreditar el grau de diversitat funcional, així com la compatibilitat amb l'exercici de les funcions i tasques genèriques consubstancials a aquestes.  
L'opció a llocs reservats haurà de formular-se en la sol·licitud de participació en les convocatòries, la qual cosa haurà de ser indicada expressament en aquella.  
  
Article 3. Places oferides d'ingrés  
En l'oferta s'inclouen les vacants dotades en els pressupostos de la Generalitat per a l'any 2016, l'execució de la qual haurà de desenvolupar-se dins del termini improrrogable de dos anys, detallades per cossos docents en l'annex I.  
  
Article 4. Places oferides de promoció interna  
S'inclouen també en l'oferta les places que es convocaran per a la seua provisió per mitjà de processos de promoció interna, sense que les vacants mencionades computen dins del límit màxim de places derivat de la taxa de reposició d'efectius, detallades així mateix per cossos docents en l'annex II.  
  
  
DISPOSICIÓ ADDICIONAL  
  
Única. Proves selectives  
La instrumentació de les proves selectives per a l'ingrés en l'administració educativa de la Generalitat que es deriven de les convocatòries objecte de la present oferta d'ocupació pública es realitzarà a través de la Conselleria d'Educació, Investigació, Cultura i Esport. Les proves es concretaran en les respectives convocatòries en raó del nombre de vacants i naturalesa jurídica d'aquestes.  
  
  
DISPOSICIONS FINALS  
  
Primera. Inalterabilitat dels llocs de treball  
Els llocs de treball inclosos en aquesta oferta d'ocupació pública no podran experimentar cap modificació en la seua classificació fins després d'haver-se realitzat les proves selectives i la provisió dels llocs de treball corresponents.  
  
Segona. Efectes  
Aquest decret tindrà efectes des de l'endemà de ser publicat en el Diari Oficial de la Comunitat Valenciana.  
  
València, 29 d'abril de 2016.  
  
El president de la Generalitat,  
XIMO PUIG I FERRER.  
  
El Conseller d'Educació, Investigació,  
Cultura i Esport,  
VICENT MARZÀ IBÁÑEZ.  
  
  
ANNEX I  
Places oferides d'ingrés  
  
Cos docent Places  
Cos de mestres 482  
Cos de professors d'Ensenyament Secundari 400  
Professors tècnics de Formació Professional 110  
Professors d'Escola Oficial d'Idiomes 50  
Professors de Música i Arts Escèniques 30  
Professors d'Arts Plàstiques i Disseny 40  
Catedràtics de Música i Arts Escèniques 38  
Total de places 1150  
  
  
  
  
ANNEX II  
Places oferides de promoció interna  
  
Cos docent Places  
Cos de professors d'Ensenyament Secundari 120  
Catedràtics d'Arts Plàstiques i Disseny 16  
Inspectors d'Educació 25  
Catedràtics Ensenyament Secundari i d'Escoles Oficials d'Idiomes 299  
Total de places 460